इसी तरह डॉ. एल.एफ़. रूनाल्ड हर्नली जिनका जन्म तो भारत में हुआ था किंतु उनकी शिक्षा-दीक्षा इंग्लैंड में हुई थी। रूनाल्ड जी ने संस्कृत का अध्ययन लंदन विश्वविद्यालय में किया। काशी में आपने अपने हिंदी और संस्कृत के ज्ञान को परिमार्जित किया। फिर उन्होंने उस समय अपने अध्ययन काल में वैज्ञानिक एवं तर्क पूर्ण ढंग से यह सिद्ध कर दिया कि संस्कृत अनार्य भाषाओं से नहीं बल्कि प्राकृत से उपजी हुई भाषा है जिसे विश्व भर के विद्वानों ने स्वीकार किया। १८७३-१८७७ तक उन्होंने भारतीय भाषाओं का गहन अध्ययन कर उसके व्याकरण को समझा और फिर हिंदी के व्याकरण को परिमार्जित कर एक पुस्तक लिख कर उसका प्रकाशन लंदन से कराया। इस तरह से उन्होंने हिंदी एवं संस्कृत के महान भाषाविद एवं महापंडित की ख्याति अर्जित की। १८७५ में रूनाल्ड जी ने डॉ. ग्रियर्सन के साथ बिहारी भाषा का शब्द कोश आरंभ किया परंतु वह किन्हीं कारणवश पूरा नहीं हो सका। १८९६ में रूनाल्ड जी ने पृथ्वीराज रासो के कुछ अंशों के साथ-साथ बाबर पोथी को भी संपादित किया।